Ha re se re qetile lilemo tse leshome re nyalane le Paolo, re ile ra memeloa ho ea etsa mosebetsi oa potoloho. Paolo o ne a sebetsa mosebetsi o lefang hantle, kahoo, ho ne ho se bonolo ho etsa qeto. Empa ka mor’a ho nahana ka taba eo le ho rapela ka eona, re ile ra amohela tšebeletso eo e ncha. Re ile ra thabela ho qeta nako le malapa a neng a re amohela. Hangata mantsiboea re ne re ithuta re le sehlopha ’me Paolo o ne a thusa bana ka mosebetsi oa bona oa sekolo, haholo-holo ha e ne e le thuto ea lipalo. Ho feta moo, Paolo o ne a rata ho bala haholo ’me ka cheseho o ne a re bolella lintho tse thahasellisang le tse khothatsang tseo a neng a li balile. Hangata ka Mantaha re ne re e-ea litoropong tseo ho neng ho se na Lipaki ho tsona re il’o bolela teng re bile re memela batho ho tla puong e neng e tlil’o ba mantsiboeeng ao.